佳牌Wulfrunian

佳牌Wulfrunian係一款由英國佳牌出嘅前置引擎雙層巴士，1959年推出。

Wulfrunian係佳牌根據西約克郡嘅巴士公司West Riding嘅要求而設計。佢嘅設計同當時嘅前置引擎雙層巴士有一定分別，佢嘅前軸移後咗，令車門可以擺喺前輪跨上面，而副吉拿6LX引擎就擺喺前輪跨偏右位置，挨埋司機位。不過有3架Wulfrunian嘅前軸係擺喺最前，而車門擺喺左前轆後面或者車尾。至於尾軸就用咗U形設計。架車亦用咗多個新設計，包括氣墊懸掛、前獨立懸掛、碟式煞車等等。

英國West Riding買得最多Wulfrunian，總共買咗126架，最後一批喺1965年投入服務。佳牌出咗兩架畀巴士公司試。有幾間巴士公司喺1960年代初買咗一至兩架嚟試，不過有唔少公司只係用咗一兩年就將佢哋放棄，有部分賣咗畀West Riding。佳牌Wulfrunian嘅總產量係137架。

香港嘅中華巴士喺1960年代初決定引入雙層巴士之後，就訂咗兩架佳牌Wulfrunian巴士，不過份訂單最終取消咗。

佳牌用咗好多錢去開發Wulfrunian，而Wulfrunian因為唔可靠而搞到銷路差，令到佳牌蝕錢。1961年，佳牌因為財政問題俾人接管，隨後俾積架收購。佳牌喺1969年之後再冇為英國市場出巴士。

至於West Riding亦俾旗下百幾架Wulfrunian嘅維修保養支出影響財政狀況，原訂喺1966年交貨嘅25架Wulfrunian訂單亦改為25架利蘭Atlantean PDR1/2。West Riding喺1967年俾英國政府屬下嘅Transport Holding Company收購。

參考/睇多啲
 Brown, S. (2013). The Lodekka Alternatives. Ian Allan Publishing. ISBN 978-0-7110-3535-5

HuddersfielD Passenger Transport Group - The Guy Wulfrunian

巴士型號